GFPT รายได้ขายไก่พุ่ง ดันไตรมาส 3 พลิกกำไร 683 ล้าน
GFPT ไตรมาส 3/65 พลิกมีกำไร 683 ล้านบาท จากช่วงปีก่อนขาดทุนสุทธิ 87 ล้านบาท รับรู้รายได้ขายส่งออกไก่เพิ่มขึ้น ขณะที่งวด 9 เดือนแรกมีกำไรสุทธิอยู่ที่ 1.6 พันล้านบาท
GFPT ไตรมาส 3/65 พลิกมีกำไร 683 ล้านบาท จากช่วงปีก่อนขาดทุนสุทธิ 87 ล้านบาท รับรู้รายได้ขายส่งออกไก่เพิ่มขึ้น ขณะที่งวด 9 เดือนแรกมีกำไรสุทธิอยู่ที่ 1.6 พันล้านบาท
10 พ.ย. 2565

บริษัท จีเอฟพีที จำกัด (มหาชน) หรือ GFPT รายงานผลการดำเนินงานไตรมาส 3/65 และงวด 9 เดือนปี 65 ดังนี้

สำหรับผลการดำเนินงานไตรมาส 3/65 บริษัทพลิกมีกำไร 683 ล้านบาท จากช่วงปีก่อนขาดทุนสุทธิ 87 ล้านบาท เป็นผลมาจากรายได้ขายรวม 5,051 ล้านบาท เพิ่มขึ้น 55% จากงวดเดียวกันของปีก่อน 3,269 ล้านบาท โดยมีสาเหตุหลักจากรายได้ของธุรกิจอาหาร 2,725 ล้านบาท เพิ่มขึ้น 69% จากงวดเดียวกันของปีก่อน 1,612 ล้านบาท และรายได้ธุรกิจฟาร์มเลี้ยงสัตว์ 1,467 ล้านบาท เพิ่มขึ้น 71% จากงวดเดียวกันของปีก่อน 860 ล้านบาท รวมถึงธุรกิจอาหารสัตว์ 859 ล้านบาท เพิ่มขึ้น 55% จากงวดเดียวกันของปีก่อน 797 ล้านบาท อีกทั้งมีกำไรขั้นต้น 939 ล้านบาท เพิ่มขึ้น 421% จากงวดเดียวกันของปีก่อน 180 ล้านบาท เนื่องจากรายได้ขายรวมเพิ่มขึ้น
นอกจากนี้ มีกำไรก่อนหักค่าเสื่อม ดอกเบี้ย ภาษี และค่าตัดจำหน่าย 1,108.18 ล้านบาท เพิ่มขึ้น 420% จากงวดเดียวกันของปีก่อน 213 ล้านบาท และส่วนแบ่งกำไรจากเงินลงทุนในบริษัทร่วมของกลุ่มบริษัท 207 ล้านบาท เพิ่มขึ้น 940.55 จากงวดเดียวกันของปีก่อน 19 ล้านบาท โดยเพิ่มขึ้นจากบริษัท จีเอฟพีที นิชิเร (ประเทศไทย) จำกัด (GFN) โดยมีสาเหตุหลักจากราคาขายชิ้นส่วนไก่ในประเทศเพิ่มขึ้น และเพิ่มขึ้นจาก บริษัท แมคคีย์ ฟู้ด เซอร์วิสเซส (ประเทศไทย) จำกัด (McKey) โดยมีสาเหตุหลักจากปริมาณส่งออกไก่แปรรูปปรุงสุกเพิ่มขึ้น